Arxius de Maresme - Xarxes Locals\nEl passat dijous 17 de gener, l’emblemàtic edifici de Cafè de Mar de Mataró va acollir la inauguració de l’exposició “Economia Social i Solidària, un canvi a l’abast de la teva butxaca“.\nAquesta exposició és una primera aproximació a l’Economia Social i Solidària (ESS), sistema econòmic que posa les persones en el centre, redistribuint la riquesa i democratitzant l’economia. L’exposició física es complementa amb un web (www.expo-ess.org) recopila documentvació i bibliografia de cadascun dels eixos de la mostra.\nMitjançant aquest recull digital, peces audiovisuals i l’exposició itinerant, CoopMaresme -Ateneu Cooperatiu del Maresme- i la XES Mataró – grup local de la Xarxa d’Economia Solidària de Catalunya- visibilitzem l’ESS com una alternativa al capitalisme, que posa al capdavant les necessitats de la comunitat en lloc de maximitzar el benefici econòmic.\nLa mostra s’ha dividit en 7 grans blocs, una breu definició de l’ESS; els principis pels quals es regeixen segons la Red de Redes de Economia Alternativa y Solidaria i la Xarxa d’Economia Solidària de Catalunya; la concepció del Mercat Social; la utilització de les Monedes Socials; el Balanç Social com a eina d’autoavaluació de les entitats d’ESS; la intercooperació com el recurs primordial per dur a terme projectes d’ESS; i un darrer mòdul amb una selecció de tres iniciatives més destacables de la comarca de El Maresme, pels seus trets diferenciadors i la seva aposta innovadora.\nLa concepció d’aquesta exposició ha estat un clar exemple de bones pràctiques en el marc de l’economia solidària, s’ha elaborat de manera col·laborativa: les militants de la XES Mataró hem pogut redactar, modificar i aportar continguts mitjançant eines col·laboratives. S’ha concebut amb un cartó, facilitant el transport d’aquesta exposició i minvant la petjada ecològica i des de Claraboia, cooperativa encarregada de la concepció final, ho ha fet amb la voluntat que, un cop exhaurida la missió de l’exposició, tots els seus elements puguin ser reutilitzats per futuribles exposicions o d’altres iniciatives de la XES. I evidentment, tots els continguts exposats es regueixen sobre llicències Creative Commons, perque volem que aquesta exposició arribi arreu.\nAquesta iniciativa s’ha dut a terme en el marc del projecte d’Ateneus Cooperatius del 2018, impulsada pel Departament de Treball i Afers Socials i Famílies de la Generalitat de Catalunya, amb el finançament del Servicio Público de Empleo Estatal del Ministerio de Trabajo e Immigración del Gobierno de España. Amb la coordinació de CoopMaresme – Ateneu Cooperatiu del Maresme -, desenvolupada pel grup local de la Xarxa d’Economia Solidària de Catalunya, XES Mataró i per la cooperativa Claraboia Audiovisual, SCCL.\nAquesta exposició està disponible per a entitats i organismes públics que vulguin acollir-la temporalment als seus espais expositius.\nDes de CoopMaresme s’està coordinat la gestió de l’exposició, és un servei gratuït tot i que les sol·licitants no podran cobrar entrada a les visitants i s’han de fer-se càrrec de les despeses de transport, muntatge, desmuntatge i de possibles desperfectes que pugui patir els elements expositius durant la seva mostra a les seves dependències.\n24 de gener de 2019 /by xesmataro\nA la darrera assemblea oberta celebrada el passat 17 de gener aprofitant la inauguració de l’exposició “ESS, un canvi a l’abast de la teva butxaca” es va de decidir retrobar-nos de nou el dimarts 29 de gener a les 19h. al Cafè de Mar (c. Sta. Rita, 1 #Mataró).\nEs van evidenciar anomalies organitzatives esdevingudes per l’esgotament que va comportar a la militància, la nostra participació com agrupada a la subvenció del 2018 de l’Ateneu Cooperatiu del Maresme.\nAixí doncs, la trobada servirà per a proposar un model organitzatiu per assolir les fites ja compromeses d’aquest 2019 i preveure i crear noves línies de treball.\n18 de gener de 2019 /by xesmataro\nAvui a Mataró comença la Setmana de l’Economia Social i Solidària, que omplirà l’agenda, fins dissabte 19, d’activitats de divulgació, debat i formació relacionades amb l’ESS. La programació de la Setmana, coorganitzada per l’Ajuntament de Mataró, la Fundació Unió de Cooperadors de Mataró i la Càtedra d’Economia Social – Tecnocampus – UPF, es desenvoluparà a Cafè de Mar i al Tecnocampus en el marc del programa Fem Economia Social i Solidària de Mataró.\nEntre d’altres xerrades i taules rodones programades, com la presentació de la Guia de l’Economia social de Mataró, us volem destacar la presentació pública de la Xarxa d’Economia Social i Solidària de Mataró. Serà divendres 18 a les 19h a Cafè de Mar.\nLa setmana es clourà dissabte amb una Fira de l’economia social i solidària, amb parades i activitats com la Ruta cooperativa o el concert final de Gipsy Nur Project. Bona Setmana!\n15 de novembre de 2016 /by annaxarxes


Valoració Campionats d'Espanya | fcbqtecnic\nValoració Campionats d'Espanya Cadet i Infantil Huelva 2019\n3 Argents i un 4rt lloc de Catalunya a l'estatal de seleccions Cadet i Infantil.\nLes Seleccions Catalanes Cadets i Infantil Femenina finalitzen el Campionat d'Espanya de seleccions en 2a posició i la Infantil Masculina en 4t lloc.\nLes Seleccions Catalanes Cadet i Infantil han tancat aquest dilluns 7 de gener de 2019 la seva participació a l'estatal de seleccions de Huelva disputant tres finals i un partit pel 3r i 4t lloc.\nLa jornada ha arrencat amb el partit pel 3r i 4t lloc entre la Selecció Catalana Infantil Masculina i una selecció de Madrid que s'ha acabat imposant per un 41-65. Amb aquest resultat, el combinat català finalitza en 4a posició el campionat.\nEls Infantils masculins de Catalunya, entrenats pel nou seleccionador Rubén Muñoz, juntament amb els seus ajudants Sergi Llurba i Raul Laita, i el fisio Jordi Padrós i la metgessa Sílvia Treviño, van debutar en el campionat amb victòria davant Cantàbria per un 30-76. En el segon dia, els catalans es van veure superats per Canàries per un 53-65 mentre que van tancar el grup B de l'especial masculí derrotant a Castella i Lleó i Múrcia per un 72-89 i 91-48 respectivament. Amb un balanç de tres victòries i una derrota, l'equip català accedia a semifinals on es va trobar amb la Comunitat Valenciana, que va guanyar el matx per un ajustat 68-60.\nTot i no fer-se amb la medalla en aquesta ocasió, el combinat infantil masculí acumula un total de 32 medalles en les 36 participacions: 19 d'or, 8 d'argent i 5 de bronze.\nPel que fa a la Selecció Catalana Infantil Femenina amb el seleccionador Lluís Biosca al capdavant amb els seus ajudants Laura Díaz i Alex Rodríguez, juntament amb el fisio Jordi Padrós i la metgessa Sílvia Treviño, es penja la medalla d'argent en caure a la final del campionat davant Madrid per un 46-75.\nLes noies van arrencar el campionat amb una ajustada victòria davant Castella i Lleó (42-44) en el grup A de l'especial femení. A la doble jornada del segon dia del campionat, les noies van derrotar de forma clara a Canàries (77-31) i Madrid (63-96), i van tancar la fase prèvia superant a Euskadi per un 69-33 i amb un balanç de 4 victòries i cap derrota. A semifinals, les catalanes van guanyar a Andalusia (70-36) certificant el seu accés a la final.\nDe les 36 vegades que el combinat Infantil Femení ha participat en aquests Campionats d'Espanya, s'ha fet amb un total de 33 medalles: 23 d'or, 6 d'argent i 4 de bronze.\nD'altra banda, les noies de la Selecció Catalana Cadet Femenina dirigida pel seleccionador Isaac Pujol i els seus ajudants Javi Torralba i Montse Gallegos, juntament amb la fisioterapeuta Lara Florensa i la metgessa Sílvia Treviño, es proclamen sotscampiones després de veure's superades per Andalusia (62-69) en una final molt disputada i que no s'ha decidit fins als instants finals.\nLes catalanes arribaven a la final després de superar de forma clara (92-45) a la selecció de l'Aragó a semifinals i tancar invictes la fase prèvia del grup A de l'especial femení (4 victòries i cap derrota). Les cadets debutaven en el campionat guanyant contundentment a Astúries (17-110) i Madrid (106-28) en els dos primers dies. El darrer dia de la prèvia, les catalanes van tancar el grup amb dues victòries a la doble jornada, davant Comunitat Valenciana primer (49-62) i Illes Balears posteriorment (99-37).\nLa Selecció Catalana Cadet Femenina suma, en les 28 edicions d'aquests campionats, un total de 26 medalles: 17 d'or, 5 d'argent i 4 de bronze.\nMedalla d'argent també pels nois de la Selecció Catalana Cadet Masculina entrenada pel seleccionador Ramon Reigada, juntament amb els seus ajudants Òscar Navarro i Andreu Lladó, i la fisioterapeuta Lara Florensa i la metgessa Sílvia Treviño. En una final també molt disputada com la femenina, els nois van caure davant Madrid per un ajustat 63-55.\nEls sotscampions accedien a la final en guanyar a Aragó per un 73-92 i tancar la fase prèvia amb un balanç de 3 victòries i una derrota: en el primer dia de campionat, els nois perdien contra Galícia per un ajustat 66-62, però es van recuperar i a la doble jornada del dia següent van derrotar a Andalusia (76-62) i Euskadi (56-97). Canàries va ser el seu darrer rival del grup B de l'especial a la prèvia a la que també van superar però en aquest cas per un 80-62.\nLa Selecció Catalana Cadet Masculina finalitza el campionat en 2a posició i de les 28 vegades que el combinat masculí ha participat en aquests campionats, suma en total 24 medalles: 9 d'or, 11 d'argent i 4 de bronze.\nL'expedició catalana a Huelva també va comptar 5 àrbitres catalans: Víctor Carreras, Marian Dimitrov, Joan Fanés, Josep Lluís Presseguer i Javier Romero.\n09:30h Astúries 17 - CATALUNYA 110 (J1 Cadet Femení)\n09:30h Cantàbria 30 - CATALUNYA 76 (J1 Infantil Masculí)\n11:30h Galícia 66 - CATALUNYA 62 (J1 Cadet Masculí)\n11:30h Castella i Lleó 42 - CATALUNYA 44 (J1 Infantil Femení)\n11:30h CATALUNYA 76 - Andalusia 62 (J3 Cadet Masculí)\n11:30h CATALUNYA 77 - Canàries 31 (J3 Infantil Femení)\n13:30h CATALUNYA 106 - Madrid 28 (J3 Cadet Femení)\n13:30h CATALUNYA 53 - Canàries 65 (J3 Infantil Masculí)\n19:30h Euskadi 56 - CATALUNYA 97 (J4 Cadet Masculí)\n19:30h Madrid 63 - CATALUNYA 96 (J4 Infantil Femení)\n09:30h C. Valenciana 49 - CATALUNYA 62 (J4 Cadet Femení)\n09:30h Castella i Lleó 72 - CATALUNYA 89 (J4 Infantil Masculí)\n13:30h CATALUNYA 80 - Canàries 62 (J5 Cadet Masculí)\n13:30h CATALUNYA 69 - Euskadi 33 (J5 Infantil Femení)\n17:30h CATALUNYA 99 - Illes Balears 37 (J5 Cadet Femení)\n17:30h CATALUNYA 91 - Múrcia 48 (J5 Infantil Masculí)\n13:30h CATALUNYA 92 - Aragó 45 (Semifinal Cadet Femení)\n13:30h C. Valenciana 68 - CATALUNYA 60 (Semifinal Infantil Masculí)\n17:30h CATALUNYA 70 - Andalusia 36 (Semifinal Infantil Femení)\n19:30h Aragó 73 - CATALUNYA 92 (Semifinal Cadet Masculí)\n09:00h CATALUNYA 41 - Madrid 65 (3r i 4t lloc Infantil Masculí)\n10:30h CATALUNYA 62 - Andalusia 69 (Cadet Femení)\n11:00h CATALUNYA 46 - Madrid 75 (Final Infantil Femení)\n12:30h Madrid 63 - CATALUNYA 55 (Final Cadet Masculí)


Damião Vaz d'Almeida - Viquipèdia, l'enciclopèdia lliure\n21 d'abril de 1951 (1951-04-21) (67 anys)\n18 de setembre de 2004 – 8 de juny de 2005\n← Maria das Neves\nMaria do Carmo Silveira →\nPresident del govern regional de Príncipe\n29 d'abril de 1995 – 12 d'abril de 2002\nZeferino dos Prazeres →\nDamião Vaz d'Almeida (nascut el 28 d'abril de 1951) és un polític africà que va ser Primer Ministre de São Tomé i Príncipe i vicepresident del Moviment per l'Alliberament de São Tomé i Príncipe/Partit Socialdemòcrata (MLSTP-PSD). Fou nomenat primer ministre el 18 de setembre de 2004 després de ser escollit pel seu partit i confirmat pel president Fradique de Menezes tres dies després que Menezes hagués fet dimitir el govern de Maria das Neves. Prèviament d'Almeida havia estat ministre de treball i solidaritat en els governs liderats per Gabriel Costa primer i Maria das Neves després.\nEll és originari de l'illa de Príncipe i ha ocupat nombrosos alts càrrecs a la seva illa, principalment el de president de l'assemblea del districte de Pagué i President del govern regional de Príncipe del 29 d'abril de 1995 al 12 d'abril de 2002.\nEl govern de Damião Vaz d'Almeida va estar format per ministres tant del MLSTP-PSD com de l'Acció Democràtica Independent (ADI).\nVa presentar la seva renúncia al president Menezes el 2 de juny de 2005 afirmant que la seva relació de treball amb Menezes s'havia deteriorat fins al punt en què no podien treballar plegats. Ambdós no estaven d'acord sobre com gestionar una vaga dels funcionaris públics i al voltant de l'adjudicació per Menezes dels blocs de petroli en alta mar. Sis dies després de la seva dimissió va jurar un nou govern liderat per Maria do Carmo Silveira.\n↑ "New Sao Tome government sworn in", Reuters, 19 de setembre de 2004.\n↑ "Prime minister resigns after civil servant strike, oil controversy", IRIN, June 3, 2005.\nNou càrrec President del govern regional de Príncipe\n1995-2002 Succeït per:\nMaria das Neves Primer ministre de São Tomé i Príncipe\nObtingut de «https://ca.wikipedia.org/w/index.php?title=Damião_Vaz_d%27Almeida&oldid=17625138»\nLa pàgina va ser modificada per darrera vegada el 16 oct 2016 a les 19:18.


Una nova edició de l'amic invisible\nEnviat per admintao el Dg, 15/12/2019 - 21:12\nEl Nadal ja és aquí i, com cada any, el Tir Arc Olesa us anima a participar al ja tradicional amic invisible.\nAquest any, per tal que tothom pugui participar i no interrompre les vacances de ningú, l’amic invisible es realitzarà el dijous 19 de desembre just a l’acabar l’entrenament, a les 19h.\nLlegeix més sobre Una nova edició de l'amic invisible\n4 medalles en el Torneig Internacional Vila d’Encamp 2019 Round 900\nEnviat per admintao el Dm, 08/10/2019 - 21:59\nEl passat cap de setmana va celebrar-se a la localitat andorrana d’Encamp el Torneig Internacional Vila d’Encamp 2019 Round 900, on els nostres arquers van destacar-hi per fer-hi un magnífic paper.\nD’una banda, Lourdes i Laia aconseguien les medalles de plata i bronze, respectivament, en la categoria de recorbat sénior dona.\nLlegeix més sobre 4 medalles en el Torneig Internacional Vila d’Encamp 2019 Round 900\nFelicitacions pel bon treball fa 2 anys 1 mes\ncap fa 2 anys 2 mesos\ntu el mejor fa 2 anys 3 mesos\nAlcalà d'Henares fa 2 anys 5 mesos\nSantander fa 2 anys 5 mesos\nMol be chicos, gran club!!!!! fa 2 anys 7 mesos\nMotivat per la fort calor fa 3 anys 5 mesos\n1r GRAN PREMI D'ESPANYA 2017 fa 3 anys 9 mesos\n2 GP ESPANY a Saragossa fa 3 anys 10 mesos\nPROVINCIAL DE BARCELONA EN fa 4 anys 7 mesos


DESORDENES ALIMENTARIOS - psicomedsalud\nPsicomedsalud crea la unitat de desordres alimentaris amb l’objectiu de donar resposta a la demanda que moltes persones ens fan; trobar solucions eficaces a un munt de problemàtiques diferents relacionades amb els hàbits alimentaris i la relació que s’estableix amb el menjar.\nI és que cada vegada més, el ritme que ens exigeix la societat actual, l’estrès, les hores que passem fora de casa, el culte al cos… fan que sigui necessari un abordatge complert i multidisciplinari que aporti solucions adequades a inquietuds i problemes diferents relacionades amb la conducta alimentària.\nEstem formats per un equip de professionals que dona un abordatge multidisciplinar als desordres alimentaris, ja que entenem que és imprescindible per a poder-los tractar-los amb qualitat i obtenir resultats terapèutics concloents. Per tant, oferim tant servei de psiquiatria, com de psicologia, nutrició i dietètica, posant a disposició de la persona una avaluació i diagnòstic exhaustiu que ens permetrà dissenyar un tractament personalitzat i eficaç.\nAtenem a adults, joves i nens i oferim assessorament i teràpia tant individual com grupal.\nAl llarg de la nostra trajectòria clínica, hem pogut observar diferents problemàtiques i desordres relacionats amb la conducta alimentària, tots ells viscuts amb malestar i acompanyats de sentiments de culpabilitat, sensació de falta de control, vergonya, frustració i fins i tot, molts d’ells, acompanyats també de trastorns de l’estat d’ànim.\nMolts d’aquests desordres comparteixen característiques comuns, encara que hi ha trets que els diferencien, donant lloc al gran ventall de realitats diferents amb les que treballem dia a dia i que a continuació descriurem.\nTinc ansietat i menjo. Entenem per ansietat un estat emocional o sensació normal, que s’activa davant de determinades situacions que poden significar un perill i/o ser estressants. Per tant, cert grau d’ansietat és normal, només quan sobrepassa cert nivell ens afecta de tal manera que considerem patològica. L’ansietat, ens afecta tant a nivell físic (taquicàrdies, sudoració, sensació de mareig…), com a nivell psicològic (preocupació excessiva, por a perdre el control i tornar-se boig, irritabilitat, falta de concentració…) i a nivell conductual (evitar certes situacions percebudes com a amenaçadores, realitzar conductes que neutralitzin l’ansietat encara que puguin resultar inadequades…).\nHi ha diferents factors que contribueixen a l’ansietat, tant biològics (alteracions neurobiològiques), com ambientals (situacions externes que generen un estrès) i psico-socials (preocupació excessiva per temes quotidians de la vida, situacions familiars o laborals estressants…)\nEl menjar per tant, en aquelles persones que tenen ansietat, pot jugar un paper important tant a nivell psicològic com conductual. Moltes persones relaten que quan mengen “no pensen” i és que sovint el menjar és utilitzat com a estratègia d’afrontament de l’estrès, pot ser percebut per tant, com una eina per a evadir-se de les preocupacions i rebre un reforç positiu immediat i fàcil que permet alleujar el malestar.\nNo puc parar de picar (no hi ha manera de seguir la dieta!). Persones que presenten una gran dificultat per no menjar entre àpats, encara que es proposin fermament no fer-ho. Aquest fet va acompanyat de sentiments de culpabilitat i malestar.\nPot haver un component d’ansietat i impulsivitat relacionats, així com també un excés de pensaments recurrents i circulars entorn el menjar.\nAquestes persones poden portar un desordre general en les ingestes i la sensació de gana pot estar alterada. També és freqüent que presentin sobrepès i els sigui molt difícil aprimar-se.\nSon persones que solen haver fet una o més dietes restrictives, dietes que se senten incapaços de mantenir en el temps, remetent l’enorme dificultat que els hi comporta seguir-les, precisament perquè se senten incapaços de no saltar-se-la. Sol haver també una llarga llista d’aliments prohibits i temuts, que solen ser alhora els que més es piquen entre hores.\nNomés penso en el menjar (tinc ansietat pel menjar, no puc controlar-me). Ens referim a persones que poden presentar pensaments obsessius, recurrents i circulars en vers consumir certs aliments. Els costa no pensar en el menjar i resistir-se a l’impuls de sucumbint al desig irrefrenable que els produeix menjant-los. Aquest fet es viu amb malestar i va acompanyat de sentiments de culpabilitat, perquè sovint la persona voldria evitar-los. Ens referim principalment, a aliments que la persona sol considerar aliments “prohibits” degut al seu alt contingut calòric (carbohidrats, dolços…). Son persones que solen haver fet una o més dietes restrictives, dietes que se senten incapaços de mantenir en el temps, remetent l’enorme dificultat que els hi comporta seguir-les, precisament perquè se senten incapaços de no saltar-se-la. Sol haver també una llarga llista d’aliments prohibits i temuts, que solen ser alhora, ens els que la persona més hi pensa i més la obsessionen.\nAquestes persones solen mostrar sobrepès i una gran insatisfacció amb la seva imatge corporal.\nMenjo amb ansietat. Ens referim al comportament alimentari, al “com mengem?” No totes les persones mengem de la mateixa manera, no triguem el mateix temps per exemple, a l’hora de dinar un menú de dos plats i un postre, no masteguem la mateixa quantitat de vegades, ni mengen amb la mateixa tranquil·litat.\nHi ha moltes persones, que amb més o menys consciència, dediquen un espai (davant del televisor, llegint, treballant, de peu…), temps (en 10 minuts han ingerit el que altres persones ingeririen en 20 minuts) i comportament (menjar sense mastegar, portar-se trossos molt grans d’aliment a la boca…) no del tot adequats per tal de dur a terme una bona digestió i tenir també, una adequada i esperada sensació de sacietat que ens permeti portar una dieta sana i equilibrada.\nCap al vespre, quan m’assec al sofà… arraso amb la nevera! Moltes persones, ens relaten com mantenen un cert control alimentari al llarg del dia (o bé fent dieta restrictiva, o senzillament essent capaces de dur unes determinades pautes alimentàries que consideren adequades) però que cap a mitja tarda i vespre, aquesta sensació de control sobre la ingesta desapareix. Se senten sobrepassades per l’impuls de consumir aquells aliments que sovint consideren prohibits o bé comencen a picar i ingerir més aliments i quantitas de les que voldrien.\nDe nou aquest perfil alimentari, va acompanyat de malestar, culpabilitat i frustració i considerem que està relacionat amb estratègies d’afrontament de l’estrès, així com factors nutricionals; ja que en funció de l’equilibri nutricional que mantenim al llarg del dia, cap a la tarda i nit, tindrem més o menys necessitats nutricionals i gana).\nEm llevo a mitja nit i menjo. Ens referim a persones que es desperten a mitja nit i senten una enorme necessitat de menjar, moltes d’elles fan afartaments. Pot ser que les persones que presenten aquest desordre, pateixin ansietat, no estiguin duent a terme una bona dieta alimentària, estiguin fent una dieta molt restrictiva durant el dia i/o altres factors associats. Aquest trastorn va acompanyat de forts sentiments de culpabilitat, vergonya i frustració. La persona se sent diferent i incapaç de controlar-se.\nObesitat és una malaltia de curs prolongat que pot iniciar-se a la infància, l’adolescència o a l’edat adulta. La seva causa és multifactorial i són freqüents les complicacions físiques i psicològiques associades (impulsivitat, irritabilitat, baixa autoestima, depressió, ansietat…), així com les reactivacions i recaigudes. En l’actualitat, els tractaments que obtenen més èxit, són els que integren tractaments dietètics, psiquiàtrics, psicològics i d’increment de l’exercici físic.\nTractem la obesitat en adults i la obesitat infanto-juvenil, essent aquesta una de les malalties cròniques més prevalent en la infància i l’adolescència en els països occidentals.\nAnorèxia nerviosa. Es caracteritza per la restricció de la ingesta alimentària provocant un pes corporal significativament baix en relació a l’edat i salut física. Les persones experimenten una por intensa a guanyar pes i engreixar-se i presenten una alteració en la manera com perceben el seu cos, pes i constitució física.\nBulímia nerviosa. Aquest trastorn el caracteritzen els afartaments freqüents, és a dir, ingerir una quantitat d’aliments clarament superior a la que ingeririen la majoria de persones, en un període de temps i circumstàncies semblants. Aquests afartaments van acompanyats de sensació de falta de control i de conductes compensatòries per a evitar augmentar de pes com ara els vòmits auto-provocats, l’ús de laxants, diürètics, dejunis, exercici físic excessiu…\nTrastorns per afartament. Ens referim a aquelles persones que pateixen episodis recurrents d’afartaments i senten que no ho poden controlar: menjar fins a sentir-se desagradablement plens, menjar grans quantitats sense tenir sensació física de gana, menjar sols per la vergonya que senten de les quantitats que ingereixen, sentir-se després a disgust amb un mateix, avergonyit, culpables… Les persones viuen amb molt patiment aquests afartaments recurrents.\nEn el context interdisciplinari del tractament, la vessant dietètico – nutricional és d’essencial importància, tant per a la normalització ponderal com per a l’aprenentatge o reaprenentatge d’hàbits d’alimentació adequats, el que inclou no només a pacients sinó també a les famílies.\nUn dels objectius d’aquesta unitat per abordar donar solució a aquets problemes és l’educació nutricional. Amb la finalitat de la modificació de la conducta alimentaria cap a uns hàbits més saludables.\nEn els desordres alimentaris, i contribuirà que el pacient modifiqui les seves actituds cap al menjar, perdi pors i recuperi un patró alimentari normal, afavorint la recuperació nutricional, com coadjuvant d’altres teràpies.\nMés específicament compren la recuperació metabòlica, la restauració de l’estat nutricional del pacient, la reversió o evitació de complicacions mèdiques, la millora de la funció psicològica i la normalització de les conductes alimentaries.\nLa teràpia nutricional inclou la planificació individualitzada per ajudar a cada pacient en el tractament de les distorsions cognitives amb respecte a la qualitat nutricional dels aliments.\nASSESSORAMENT NUTRICIONAL I PSICOEDUCACIO\nUna alimentació equilibrada, la pràctica habitual d’exercici físic i un estil de vida saludable en general tenen un paper fonamental a l’hora de mantenir una bona salut, tant a nivell físic com a nivell psicològic….\nCada vegada es diagnostiquen més casos en què els aliments provoquen reaccions adverses en l’organisme humà, ja siguin al·lèrgies o intoleràncies alimentàries….\nINTERVENCIÓ EN CIRUGIA BARIÀTRICA\nEn la cirurgia bariàtrica, podrà avaluar el perfil de la persona per veure la idoneïtat cap al mètode, fer-ho possible amb la intervenció individual, oferint estratègies, pautes, acompanyament i seguiment en el procés…..


Ajuntament d'Alella - Més d'un miler d'alumnes tornen a les aules als centres educatius d'Alella\nMés d'un miler d'alumnes tornen a les aules als centres educatius d'Alella\nL'Escola Fabra, l'Escola la Serreta i l'Institut Alella han tornat a recuperar l'activitat. Els tres centres educatius públics d'Alella han començat les classes aquest dimecres 12 de setembre amb un total de 1.072 alumnes matriculats, 643 de segon cicle d'infantil i primària i 429 de secundària, 35 més l'any anterior.\nA l'Escola Fabra el curs comença amb 431 alumnes d'infantil i primària, 8 més que a l'inici del curs anterior. L'Escola La Serreta comença amb 212 alumnes, 20 més que el curs passat.\nL'Institut Alella arrenca el curs amb uns 429 alumnes matriculats a ESO, Batxillerat i el cicle formatiu de Grau Superior de gestió comercial i publicitat en el sector vitivinícola.\nInformació publicada el 12 de setembre de 2018


Ràdio Falset - 107.6 FM - El Consell Comarcal del Priorat reclama que la gestió del telèfon d'urgències del CAP de Falset retorni al centre\nEl Consell Comarcal del Priorat reclama que la gestió del telèfon d'urgències del CAP de Falset retorni al centre\nEl ple del Consell Comarcal va aprovar el passat dijous una moció de la CUP en que s’insta a la Delegació de Salut de Tarragona a tornar la gestió del telèfon del CAP de Falset a l’equip d’atenció primària del centre i acabar així amb una reivindicació de molts anys.\nEl conseller cupaire, Damià Fàbrega, destacava que han recollit les queixes i suggeriments d’usuaris i treballadors del centre i que no entenen perquè, havent-hi personal durant tota la nit, el telèfon d’urgències es devia al 061, “ja que això pot significar, a vegades, un retard de fins a 25 minuts abans no es mobilitza l’equip sanitari”. Segons Fàbrega “és necessària una revisió del sistema, ja que s’ha demostrat que no és eficient”.\nAixí mateix el conseller de la CUP va destacar que aquesta moció “és només un granet de sorra en la reivindicació dels drets perduts en l’àmbit de la sanitat des de les retallades de ja fa unes quantes legislatures”. En aquest sentit, des de la CUP donen tot el suport als treballadors de la comunitat sanitària que aniran a la vaga l’última setmana de novembre.\nLa moció, aprovada per unanimitat, planteja a la Delegació de Salut de Tarragona el retorn de la gestió del telèfon d’urgències al CAP i l’insta a reorganitzar l’atenció urgent al Priorat, donat que en aquests 6 danys d’implementació del sistema de desviament del telèfon no se n’ha pogut garantir l’eficiència.\nSatisfacció entre els treballadors del CAP\nDes del CAP de Falset, la representant dels treballadors, Gemma Ortega, explicava que “com a treballadors i, sobretot, com a usuaris creiem que és molt positiu i el més assenyat”. Ortega denunciava que “és una animalada que ens controlin el telèfon des de Tarragona quan estem al CAP treballant”.\nEn aquest sentit, la representant dels treballadors del CAP denunciava que la desviació del telèfon d’urgències al 061 suposava “retards, que en alguns casos podrien suposar la mort del pacient, derivacions de casos que es podrien resoldre als propis domicilis o errades en el traspàs d’informació”.\nTot i això, Ortega es mostrava esperançada amb l’aprovació de la moció per part del ple del Consell Comarcal. “Si tots els polítics de la comarca ho tenen clar, segur que ens tornaran els telèfons” sentenciava, i posava com a exemples els CAP de Gandesa i Flix, on la unitat política va suposar que no se’ls retirés el telèfon per a urgències durant la nit.\nEn referència a la vaga convocada pels metges d’assistència primària per l’última setmana de novembre, Ortega destacava que “ja era hora, perquè necessitem reforçar el sistema sanitari”. La representant dels treballadors del CAP de Falset explicava “és un problema que tenim tots els que treballem a l’estructura sanitària” i que amb tota probabilitat el CAP de la capital del Priorat només oferirà serveis mínims durant l’aturada dels metges.


Rabat acull la 5ª edició del taller de lideratge “Safe Mothers and Newborns” - Notícia - ISGLOBAL\nAquesta nova edició regional s'ha centrat en els països de l'Àfrica francòfona\nEl director i la sotsdirectora de l'Escola Nacional de Salut Pública (ENSP) del Marroc, Mounim Belalia i Amina Essolbi respectivament, la directora de Formació d’ISGlobal, Núria Casamitjana, i la investigadora en salut materna d'ISGlobal Raquel González van inaugurar el passat 18 de novembre a Rabat (el Marroc) la cinquena edició del curs de lideratge per millorar la salut materna i neonatal “Safe Mothers and Newborns”.\nL'edició regional, realitzada en col·laboració amb la ENSP, s'ha centrat en els països de l'Àfrica francòfona i ha comptat amb 70 participants de 14 països: Benín, Burkina Faso, Camerun, República Democràtica del Congo, Costa d'Ivori, Guinea-Conakry, Madagascar, Mali, el Marroc, Mauritània, Senegal, Togo, Tunísia, i Níger. Entre aquests es trobaven perfils variats com a responsables i gestors de Ministeris de Salut, agències de les Nacions Unides, ONG, personal d'institucions acadèmiques o de recerca, i el sector privat.\nAl llarg de tota la setmana, els participants van ampliar els seus coneixements en els principals factors i tendències mundials en mortalitat materna i neonatal, així com en les intervencions per millorar la salut i supervivència. A més, també van discutir sobre la salut materna i reproductiva de col·lectius especialment vulnerables com les dones migrants i les adolescents.\nMarlene Joannie Bewa, professora d'aquesta edició, es referia al programa com “més que un taller de formació; és un lloc de trobada i intercanvi d'experiències i accions. Ser alumna d'aquest programa al 2016, i estar avui aquí com a professora és una mostra de l'impacte excepcional que aquest programa ha tingut sobre la meva carrera i desenvolupament professional”.\nLes passades edicions del taller van tenir lloc a Barcelona (Espanya), Boston (Estats Units), Nairobi (Kenya), i L'Antiga (Guatemala). Està organitzat per un consorci acadèmic coordinat per ISGlobal, en col·laboració amb la Maternal Health Task Force de l'Escola de Salut Pública T.H. Chan de Harvard (MHTF-HSPH) i la Universitat Aga Khan (AKU).


RodaMots - Sisplau\nDos articles publicats originàriament al Diari de Barcelona, desembre de 1990\nAvui hi ha una gran desorientació al voltant d’aquesta paraula. No costa gaire de comprendre que la desorientació ve del fet que és i no és una paraula; millor dit, del fet que no era però és una paraula. Vegem-ho.\nQuan tradicionalment dèiem Tanqueu la porta, si us plau, utilitzàvem una antiga construcció condicional, del tot paral·lela a la francesa s’il vous plaît. Com que el tractament de «vós» era habitual, quan aquesta construcció va deixar de sentir-se com una condicional, continuava funcionant amb la mateixa grafia encara que tenia un significat sensiblement diferent. En efecte, quan avui la utilitzem, no gosaríem pas fer una frase explícitament condicional com la següent: Tanqueu la porta, si us plau; però si no us plau, no la tanqueu. Car no és ben bé això que volem dir, sinó que si us plau és una mena d’adverbi que atenua el rigor de l’ordre o el prec que proferim: una mena de modificador adverbial, doncs; com si diguéssim: «Feu el favor de tancar la porta», «Tingueu l’amabilitat de tancar la porta».\nInstal·lats a la nostra societat, de manera que s’ha de considerar irreversible, els tractaments de «tu» (abans probablement molt menys usat, per qüestions que ara no interessen; o almenys, usat sense necessitat d’atenuar el prec) i de «vostè», aquell modificador adverbial, que conté el pronom us, pot funcionar amb els pronoms vós i vosaltres, però xoca de ple amb els pronoms vostè, vostès i tu. És del tot evident que no podem acceptar frases que encara es troben aquí i allà com ara les següents: Esperi’s un moment, si us plau; Recull la targeta, si us plau; Passin per secretaria, si us plau. Aquestes frases potser produeixen encara més repulsió escrites que dites.\nHi ha d’altres casos en què aquella grafia clàssica entra en conflicte, i sempre és per la mateixa raó: que ja no és construcció sinó gramaticalització; ja no és condicional, sinó atenuant adverbial; ja no són tres mots (semàntics) sinó un. Altres casos xocants són l’estil indirecte i el vocatiu: Li va dir que hi anés, si us plau; Us va dir que hi anéssiu, si us plau; Si us plau, Pere, passa’m la sal. Tampoc no sembla gaire convincent a la vora de la primera persona del plural: Si ens en volem convèncer, pensem, si us plau, que això passa cada mes d’agost. Són casos que no podríem transformar en condicionals explícites.\nSembla que a tot arreu on s’usa la dita expressió es pronuncia habitualment «sisplau». Albert Saisset, el famós faulista rossellonès de final del segle XIX, ja escrivia (amb ortografia que modernitzo): «doneu-l’hi, sis plau». El fenomen deu ser molt antic, doncs. I, com tots els fenòmens de canvi, produeix desorientació gràfica, perquè en general els codis normatius van molt més lents que les evolucions de les llengües, i sovint els dits codis no arriben ni a esmentar certs fenòmens o no els preveuen tractament específic. Aquest és el cas de la nostra paraula. A l’entrada plaure, el diccionari de Fabra diu: «v. intr. Agradar; no desplaure. Ho farem així tant si us plau com si no us plau. Escolteu-me, si us plau! | Si us plau per força, tant si voleu com no». L’últim exemple és un modisme que no entra en les contradiccions vistes. El primer és un cas evident de construcció condicional. I el segon és el nostre: l’exemple funciona bé (aparentment) perquè hi ha un verb en forma adequada. Però el diccionari desempara el lector en els altres casos (i, per descomptat, ni en el cas que funciona, el significat no és pas el que diu el diccionari).\nEls raonaments que vam fer l’altre dia a favor de la grafia sisplau són prou clars i convincents: per una banda, si us plau ha deixat de funcionar com a condicional; en segon lloc, ha perdut el significat d’«agradar, no desplaure» sota el qual encara el trobem al diccionari; per una altra banda, es pronuncia sense la u; i finalment, no pot funcionar més que amb tractament de «vós» o amb segona persona del plural. Si molta gent ja l’escriu així [sisplau], també és normal que aquesta grafia no agradi a algú. Les novetats acostumen a produir aversió i fins rebuig. Però avui les novetats i els canvis de tota mena són assimilats molt més de pressa que abans, i això permet de creure que aquella repugnància no seria gens difícil d’atenuar i fins d’eliminar.\nAl capdavall, ningú no s’estranya que el francès tingui grafies com dorénavant (que conté almenys quatre paraules), désormais (que en conté tres), aujourd’hui (que en conté cinc i és un cas únic d’apòstrof [es troba a l’interior de la paraula]). Ja en llatí el cas que ens ocupa s’escrivia sis «si vis» («si vols»), sultis «si vultis» («si voleu»). Però no ens cal sortir de casa: el venerable gramàtic i lexicògraf Francesc de B. Moll ha escrit sempre totd’una (cas excepcional d’apòstrof, paral·lel al que hem vist en francès) i (ara, amb alguna vacil·lació) despusahir, despusanit, decapvespre, horabaixa, depressa, vetaquí, etc. I, tal com ja escrivim qui-sap-lo, un dia caldrà pensar a escriure deunidó (car Déu n’hi do és realment sorprenent per mica que vulguem admetre-ho). És ben cert, i sort n’hi ha, que la repugnància és cosa subjectiva i passatgera: Milà i Fontanals, un dels romanistes més cultes del seu moment i més coneixedors del francès, trobava desagradable, vulgar, que en català hi hagués apòstrofs (!!).\nAlgú ha proposat, tímidament, d’escriure la nostra paraula en la forma si’s plau o sis plau. Posats a fer, crec que és preferible reconèixer el fenomen tal com l’hem descrit i decidir-se per sisplau. Aquelles altres formes es queden a mig camí i són irregulars gràficament. Tampoc no em semblaria adequat (ni ho ha proposat ningú) siusplau (amb llicència de no pronunciar la u), car no és sinó voler i no gosar.\nEn canvi, no em sembla bé de fer resistència a un fenomen acomplert i voler fer marxa enrere proposant, no de reduir si us plau a la seva fonètica i significat, sinó tot al contrari, de donar-li totes les formes sintàctiques possibles, com fan alguns diccionaris molt recents: si us (o et, li, els) plau (per cert que es deixen els, que jo hi afegeixo). Ni així no solucionaríem algun dels casos exemplificats («I veníem de Ripoll perquè algú ens havia demanat, si us plau, que hi anéssim a fer un reportatge»); però repeteixo que aquest remei no és lícit lingüísticament: és fruit de l’excessiva preocupació gramatical i normativa que hem patit tots durant els últims anys. De vegades ens estimem més fer mil cabrioles o mil reticències que usar una determinada forma, perquè tots hem tingut molta por de la nostra ignorància del català i això ens ha fet arrecerar-nos o amagar el cap sota el mantell de la (real o imaginada) gramàtica.\nAbans d’acabar, diguem que la nostra paraula es troba en competència amb per favor, expressió que és considerada poc genuïna en general però sobre la qual no hi ha a penes cap informació escrita i explícita (ni als diccionaris de barbarismes ni als bilingües —aquí hi ha alguna excepció— ni als monolingües), quan resulta que deu ser molt necessària en els dialectes que no coneixen l’adverbi que avui comentem.\nEn resum: la repugnància que algú pugui sentir per sisplau no és difícil de superar, i aquesta forma satisfaria les condicions fonètiques, sintàctiques i semàntiques en què és usada des de fa més de cent anys.\n[Afegit el 1999] El DIEC no recull la forma proposada, que avui es troba usada pertot. L’usen, per exemple, Oriol Bohigas, Pere Calders, Quim Monzó, Ramon Solsona, Maria de la Pau Janer, la Caixa d’Estalvis i Pensions de Barcelona; la proposen els llibres d’estil de l’Ajuntament de Barcelona i de TV3, el mètode Digui, digui, la Guia de conversa català-alemany de Faluba i Morvay (Barcelona: La Magrana 1993), el GEC. Josep Ruaix, en canvi, la combat amb una bateria escolàstica d’arguments (Observacions crítiques i pràctiques sobre el català d’avui/2, Moià: Ruaix 1995, pàgs. 15-18). Tot plegat produeix una sensació de parturiunt montes o de santa croada contra infidels, la mateixa croada que no ens deixa escriure pim-pom ni mermelada ni encabat ni adeusiau ni passiubé ni d’altres formes esmentades al text, però sí, ves per on, vistiplau.\nArticles reproduïts a Parlem-ne. Converses lingüístiques (Barcelona: Proa, 1999),\npàg. 31-35. Aquest llibre ha estat reeditat per Empúries el 2020.


Gastronomia i Restaurants del SERHS Natal Grand Hotel & Resort\nSERHS Natal Grand Hotel & Resort > Experiències > Gastronomia\nGaudeix de la nostra\nEl SERHS Natal Grand Hotel ofereix una gran varietat d'opcions gastronòmiques. Hi trobareu un total de 5 restaurants i 3 bars amb diferents estils de cuina.\nEl seu horari d'obertura varia en funció d'una programació diària que es dona a conèixer prèviament als clients.\nRestaurant Potiguar Tapiro Grill Marenostrum Renato Romagnoni Pizza Jangada\nEl Restaurant Potiguar és el restaurant principal de l'hotel. Ofereix esmorzars (cada dia) i sopars (en funció del programa gastronòmic) tipus bufet.\nCompta amb espais interiors i exteriors, i amb una terrassa amb vistes al mar. Té capacitat per a 400 persones.\nEl restaurant compta amb diverses illes on es serveix el bufet i on es fa el show-cooking per esmorzar. L'esmorzar és molt complet, amb diferents tipus de pa, pastissos, embotits, sucs, fruites, truites, tapioques salades i dolces, i moltes altres opcions. Oferim un torn per a esmorzars exclusiu per als hostes amb intolerància a la lactosa.\nEl restaurant oferirà pròximament un servei complet, amb serveis de dinar i de sopar, amb bufets d'amanides, pa, embotits, carns i peixos, i postres.\nObert cada dia per esmorzar de 6.30 a 10.00.\nEspecialitzat en peces de carn nobles, el Tapiro Grill té capacitat per a acollir fins a 70 persones a la zona climatitzada coberta, i fins a 34 persones a la terrassa.\nDisposa d'un show-cooking amb barbacoa on es preparen els plats principals del restaurant a la vista dels clients, i d'un bufet d'amanides i postres.\nObertura: segons la programació gastronòmica del resort, de 19 a 22.30 hores.\nEspecialitzat en productes del mar i en cuina mediterrània, el Marenostrum té capacitat per a acollir fins a 70 persones a la zona climatitzada interior, i fins a 34 a la terrassa.\nIdeal per a clients que busquin un servei exquisit i íntim, i que vulguin degustar una oferta gastronòmica caracteritzada per la potència de gust i per la bona qualitat.\nEl Renato Romagnoni Pizza és un restaurant tipus rodizio que ofereix als seus clients pizzes en un ambient distès i animat. La massa, suau i alhora cruixent, de les pizzes, juntament amb uns ingredients de gran qualitat curosament seleccionats i preparats amb una gran atenció, donen lloc a l'excel·lent qualitat de les nostres pizzes.\nEl restaurant té una capacitat màxima de 96 persones a la zona climatitzada coberta. També compta amb una agradable zona exterior ubicada davant de les piscines de l'hotel.\nObert cada dia, amb servei rodizio de pizzes, de 17.30 a 22.30.\nEl restaurant també ofereix, de manera puntual, serveis de bufet per dinar i per sopar, segons la programació gastronòmica del Resort.\nEl Jangada és un restaurant i bar tropical, d'estil caribeny, situat davant del mar.\nAmb un servei informal, l'oferta gastronòmica del restaurant es basa en la cuina regional. Ofereix plats lleugers, entrepans, tapes, aperitius i begudes tropicals, que es poden servir tant al restaurant com a la zona de la piscina.\nAccés exclusiu per als hostes de l'hotel. No s'accepten passants.\nObert cada dia de 12:00 a 17:00.\nUbicat a la 3a planta, l'Sports Bar compta amb una sala de jocs de taula i de videojocs, billar, futbolí, Cyber Cafè i activitats dirigides per l'equip d'animació de l'hotel.\nIdeal per veure en directe els principals esdeveniments esportius en grans pantalles. El bar programa els principals esdeveniments esportius, tant nacionals com internacionals, i ofereix un menú especialment preparat per a aquestes ocasions.\nL'Sports Bar ofereix als seus clients un menú informal en un ambient distès: entrepans, aperitius, amanides, croissants, gelats i altres delícies, acompanyades de cervesa, sucs, refrescs o del tradicional expresso.\nObert cada dia de 13.00 a 1.00 hores.\nUbicat al costat de la recepció, al hall d'entrada del SERHS Natal, el Lobby Bar és un punt de referència per als clients que esperen fer el check-in o el check-out de l'hotel o que fan temps abans o després d'una excursió o d'una passejada.\nOfereix sandvitxos i aperitius acompanyats de sucs, cafès i altres begudes.\nObert cada dia des de les 7.00 a les 22.30 hores.\nUbicat a la mateixa zona que la piscina central, el Bar Molhado és el millor lloc per prendre refrescos, còctels, sucs, i aigua de coco mentre es neda i es gaudeix de les piscines i de les àrees més populars de l'hotel. Aquí és on es celebren les principals activitats recreatives de l'hotel, amb molta música i animació.\nObert cada dia de 10.00 a 18.00 hores.


Jordà assumirà provisionalment les competències de Bosch a Exteriors\nBarcelona. Dimarts, 10 de març de 2020. 10:03\nActualitzat: Dimarts, 10 de març de 2020. 10:03\nLa consellera d'Agricultura, Ramaderia, Pesca i Alimentació, Teresa Jordà, assumirà les competències del conseller d'Acció Exterior, Relacions Institucionals i Transparència, Alfred Bosch, "mentre romangui vacant el càrrec". Així ho ha confirmat en aquest mitjà, i assegura que és "qüestió de pocs" dies fins que ERC nomeni el nou conseller o consellera que prendrà el relleu del càrrec.\nAquest dimarts, el Diari Oficial de la Generalitat de Catalunya (DOGC) ha publicat oficialment el cessament d'Alfred Bosch. Amb aquesta formalitat es fa efectiva la dimissió de Bosch, que ell mateix va anunciar ahir dilluns a la tarda i que va considerar "insostenible" arran de les informacions que assenyalen que el seu excap de gabinet va cometre assetjament sexual a diverses treballadores de la Conselleria.\nEl president de la Generalitat, Quim Torra, que firma ambdós decrets, ha agraït "els serveis prestats" a Bosch.\nEl cas d'assetjament sexual al Departament d'Exteriors que s'ha fet públic aquest dilluns i que hauria provocat el cessament del cap del gabinet del conseller el passat gener, ha fet caure el conseller Alfred Bosch, a qui es responsabilitza de no haver reaccionat de manera adequada i no haver activat els protocols previstos per aquestes situacions.\nDe fet, va ser el mateix conseller qui va reconèixer no haver gestionat la crisi "ni prou bé ni prou ràpid" en roda de premsa. "Avui faig més servei al país marxant que quedant-me", va publicar després al seu compte de Twitter. També va puntualitzar que des del principi havia promès "que no venia a fer nosa, sinó a servir una causa immensament més gran que jo".


ERC guanyaria les eleccions de Catalunya, segons El Periódico\nA un mes de les eleccions del 21D, Esquerra Republicana aconseguiria el 23,9 % dels vots i 37-38 escons, 4,2 punts i sis diputats menys que a l'octubre passat. Junts per Catalunya es quedaria amb el 16,5 % dels sufragis i 24-25 parlamentaris, 4,5 punts i sis representants més que fa tot just un mes. La diferència entre tots dos ha passat de 16,1 a 7,4 punts en només 30 dies.\nEl treball de camp de l'enquesta es va efectuar a partir de 800 entrevistes del 15 al 18 de novembre, coincidint amb el degoteig de fitxatges per a la candidatura de Puigdemont, entre ells el de Jordi Sànchez, expresident de l'ANC actualment a la presó, que anirà de número dos.\nEl partit d'Inés Arrimadas, Ciudadanos, aconseguiria al voltant de 24 i 25 cadires, per bé que no arribaria a frenar la majoria absoluta independentista, que es conservaria si se sumen els escons de la CUP, que el rotatiu indica que n'aconseguirà entre 7 i 8. El PSC de Miquel Iceta puja notablement i obtendria entre 24 i 25 parlamentaris mentre que el PP de Xavier García Albiol arribaria als 7 diputats i quedaria com a darrera força. Per la seva banda, Catalunya en Comú es mantendria en una forquilla de 9-10 diputats.\nL'enquesta ha estat realitzada per una empresa per a El Periódico durant el mes d'octubre després de l'aplicació del 155 i la convocatòria d'eleccions.


Prova i error: El mur de Keith Haring\nEl mur de Keith Haring\nL’any 1989 el novaiorquès Keith Haring va pintar al Raval el mural ‘Todos juntos podemos parar el sida’. Va ser un dels primers grafitis beneïts per l’ajuntament i un cas poc comú, en aquell temps, d'expressió artística que parlava obertament del tema de la sida. Haring era portador del virus del VIH, i amb el seu atreviment va contribuir a treure –una mica- aquella qüestió de l’ostracisme. Malauradament, el famós artista urbà va morir un any després a conseqüència de la malaltia.\nHaring va pintar aquella obra en un mur avui enderrocat a la Plaça Salvador Seguí del Raval. Sortosament, l’ajuntament en va fer un calc a mida real l’any 1992, abans de tirar-lo a terra. Ara, coincidint amb els 25 anys de la visita del grafiter a Barcelona, el Districte de Ciutat Vella i el Macba han decidit instal·lar-ne una reproducció al gran mur que separa el carrer Ferlandina i la Plaça de Joan Coromines, també al Raval.\nSi passeu per allà reconeixereu el traç de Haring, que ha esdevingut icònic i segur que heu vist estampat en samarretes i utilitzat en campanyes publicitàries. Veureu, també, la intencionalitat del seu mural, que ens convida a no mirar cap a una altra banda, en tots els sentits.\nPublicat per Pau a 2/28/2014\nEtiquetes de comentaris: AL CAP DEL CARRER\nEmocionant, quan som capaços de recuperar les coses bones del passat! contràriament a la misèria que suposa enderrocar coses bones del passat que encara tenim: "La Carboneria", d'Urgell/Floridablanca.\nGràcies, Pau pel text i també per la foto!!\n3 de març de 2014 a les 10:32


L'Ajuntament de València "despulla" l'autobús d'HazteOír dels missatges que qüestionen la violència de gènere | Valencia Extra\nL'Ajuntament de València "despulla" l'autobús d'HazteOír dels missatges que qüestionen la violència de gènere\nL’autobús de l’organització HazteOír, que utilitza en una campanya la imatge de Hitler i el missatge ‘#StopFeminazis’ per a qüestionar la violència de gènere, va deixar a última hora de la nit d’aquest dimarts la ciutat de València després que el seu conductor haguera de retirar els vinils que ho recobrien de forma completa en aplicació d’una normativa “clara, tant a nivell tècnic, com formal i de fons”, segons han explicat en atenció als mitjans responsables municipals en diferents declaracions.\n“Eixe autobús que va pretendre recórrer els carrers de València, finalment ha tornat nu a Madrid”, ha detallat la primera tinent d’alcalde i portaveu municipal socialista, Sandra Gómez. Per la seua banda, l’alcalde, Joan Ribó, ha confirmat que aquest dimarts es va presentar una denúncia davant el jutjat de guàrdia de la ciutat.\nEl primer edil ha comentat, en aquest sentit, que des del consistori valencià “ja avisem que no anàvem a permetre la seua entrada perquè pensàvem que estava proclamant un possible delicte d’odi”. “Entenem que està proclamant un delicte d’odi en acusar les dones feministes, als i les feministes en general, de feminazis. Entenem que això és una incitació a l’odi clara”, ha afirmat.\nEls vinils van ser retirats en la central de Policia Local de València, a la qual va ser traslladat l’autobús després d’haver sigut paralitzat i revisada la seua documentació pels agents municipals en una de les entrades de la ciutat per a regularitzar la seua situació i retirar els laminatges publicitaris que mostrava atés que incomplien les especificacions d’instal·lació quant a condicions tècniques.\nEl vehicle va poder abandonar la central de Policia Local i tornar a circular la passada nit després d’haver sigut eliminades les làmines publicitàries que mostrava i desaparéixer així les causes que van motivar la seua immobilització.\nJoan Ribó i Sandra Gómez han valorat aquest dimecres que aquest autobús no haja pogut exhibir per València uns missatges que han considerat que incitaven “a l’odi” i atemptaven “contra la dignitat de les persones”. “Estem satisfets del resultat”, ha indicat el primer edil, que ha destacat que el vehicle ja “ha eixit de València” cap a “la seua base” a Madrid.\n“Estem contents que a València aquestes consignes no s’hagen difós. Ens pareix una terrible provocació que intentara difondre-les precisament la setmana del 8 de març, un dia de lluita per la igualtat entre homes i dones”, ha agregat el responsable municipal.\nJoan Ribó ha assenyalat que a açò se suma que l’autobús no reunira “les normes que tenim en els reglaments de València quant a publicitat”. “Per eixe motiu ho vam detindre a l’entrada de la ciutat. La Policia ho va detindre, va estar analitzant la seua situació i es va comprovar que tampoc complia amb les normes de seguretat en les portes d’emergència. En conseqüència, l’autobús va ser retirat a la central de Policia on es van retirar els vinils”, ha recordat.\nDesprés d’haver sigut paralitzat l’autobús, la Regidoria de Protecció Ciutadana va precisar que incomplia la “instal·lació de làmines adherides a les superfícies envidrades que consten amb eixida d’emergència”, una circumstància que suposa “un defecte greu segons el Manual de Procediment d’Inspecció de les Estacions d’Inspecció Tècnica de Vehicles (ITV)” i “una deficiència greu” amb la qual solament podria circular per a anar al taller a esmenar-la.\nAquesta deficiència, que ha comportat una multa de 200 euros al titular de l’autocar, suposa també “un risc especial per a la seguretat vial” i és “motiu d’immobilització” sempre que el vehicle no estiga “donat d’alta com a publicitari”, una cosa que no es dona en aquest cas.\nA més de retirar el vehicle i d’ordenar la retirada dels seus vinils, la Policia Local de València ha tramitat diligències penals per delictes d’odi, com han ressaltat des de l’Ajuntament.\nSandra Gómez ha exposat que “s’estan ara mateix fent” i que amb elles es “traslladarà tot l’ocorregut durant el dia d’ahir” a la Fiscalia perquè siga ella o “el jutge instructor qui valore finalment aquest tipus de missatges” i “si realment són constitutius d’un delicte d’odi”.


▷ Esperança Dinamita fa esclatar al públic morellenc\nMont Plana, una de les Teresines de la conegudíssima sèrie de la televisió pública catalana, apareixia puntual a les 21h sobre l'escenari del Teatre- Auditori del Morell per a demanar la participació del públic. Le Croupier, una companyia d'actors, actrius i músics joves, rebia l'empenta d'aquesta veterana actriu que també forma part de l'espectacle Esperança Dinamita. Fins a 180 persones van omplir les localitats del teatre, xifra que reafirma la bona acceptació d'un Centre Cultural del Morell que treballa any rere any per oferir una excel·lent programació.\nCançons divertides, picants, un públic esclafint a riure... Aquest va ser l'ambient que es va viure el passat dissabte al Teatre-Auditori morellenc. Aquest espectacle que recrea la vida de la coneguda vedet Consol Garcia Colomer, ens fa reviure un antic Paral·lel del S.XIX que ja no tornarà. Cuplets, passo dobles o xarlestons que sonaven amb força en aquells temps, convertint el Paral·lel en una olla a pressió d'espectacles, bressol del gènere de la revista, van tornar a sonar convertint El Morell en un petit Paral·lel del S.XXI.\nEsperança Dinamita és el segon dels set espectacles d’àmbit nacional que acollirà el Teatre-Auditori durant aquests propers mesos.\nEl proper espectacle, Paradise, serà un altre exemple d’aquesta aposta per la cultura per part de l'Ajuntament del Morell. El dissabte 3 de març a les 21h, es presentarà una comèdia musical en la qual hi participen bon número d’actors que formen part de la jove cantera de la ficció televisiva de TV3. Consulta aquí tota la programació del Teatre Auditori del Morell


La diplomàcia aconsegueix un acord per a l'alto el foc a Ucraïna - Diari de Girona\nLa diplomàcia aconsegueix un acord per a l'alto el foc a Ucraïna\nKíev anuncia que els separatistes prorussos han rebut 130 unitats d'armament pesat\nminsk/kíev | efed/ddg 13.02.2015 | 00:00\nPutin va anunciar l´alto el foc després de quinze hores de tenses negociacions. ALEXEY DRUGINYN/efe\nQuinze llargues hores de negociacions entre els líders de Rússia, Ucraïna, Alemanya i França van aconseguir el que semblava ja gairebé impossible, un acord de pau per a l'est d'Ucraïna que posarà fi a deu mesos d'hostilitats que amenacen l'estabilitat de tot Europa. El president rus, Vladímir Putin, va aparèixer al migdia davant la premsa reunida al Palau de la Independència de Minsk per anunciar que s'havia acordat un alto el foc a l'est d'Ucraïna per a partir de diumenge.\nTambé el president francès, François Hollande, va assegurar que s'havia arribat a un acord polític per a aquest conflicte que ja ha causat gairebé 6.000 víctimes, i va considerar que el pacte "ha estat un alleujament per a Europa i una esperança per a Ucraïna".\nEnrere quedava tota una nit de negociacions entre els dos mandataris -juntament amb la cancellera alemanya, Angela Merkel, i el president d'Ucraïna, Petró Poroshenko-, marcades per la tensió en molts moments i en les quals el líder del Kremlin estava sol contra tots.\nPoroixenko, que va aparèixer sempre acompanyat per Merkel i Hollande, no va ocultar la duresa de la trobada en assenyalar que "no va ser gens fàcil" consensuar l'acord. "De fet, se'ns van plantejar tot tipus condicions inacceptables: concessions i retirades", va dir el líder ucraïnès.\nA més de l'alto el foc que entrarà en vigor diumenge, l'acord preveu la retirada de tot l'armament pesat a la mateixa distància per part dels dos bàndols amb la finalitat de crear una zona de seguretat. Per a les milícies prorusses, la referència serà la línia de separació acordada a Minsk al setembre de 2014, el que significa un retrocés respecte a les seves actuals posicions, un procés que haurà de verificar l'OSCE.\nEl comandament militar d'Ucraïna va denunciar que els separatistes prorrussos van rebre dimecres a la nit des de Rússia 130 unitats d'armament pesat, entre elles carros de combat i llançadores de míssils, mentre a Minsk es tancava l'acord de pau. La columna d'armament pesat, integrada per 50 carros, 40 llançadores de míssils i 40 transports blindats, va entrar pel pas d'Izvàrine.


Les claus de la colla de diables FarróFoc\nDestacatA fonsEntrevistesBarrisSant Gervasi\nDesprés de 106 anys, s’ha creat una colla de cultura al barri\nArran de conèixer gent del barri per l’1 d’octubre. També i ha influït la creació de Vil·la Urània, un espai amb el suport de l’Ajuntament on poder trobar-nos i reunir-nos. Cap al març de l’any passat.\nQuè té d’especial la creació de ‘FarróFoc’?\nQue després de 106 anys, s’ha creat una colla de cultura al barri. La darrera va ser la Humorística de Sant Medir, creada el 1912.\nQuins personatges té una colla de diables?\nHi ha el Llucifer i la Diablessa, és la tradició que sempre hi ha hagut. Són com els dos caps de la colla. Quan actuen, porten uns vestits diferents.\nHeu intentat vincular la colla al Farró…\nEls vestits de la colla estan fets a la merceria La Troca. Els vestits dels personatges els farà el taller de costura de Vil·la Urània. La gamma cromàtica i el logotip també s’hi vinculen. De colors, tenim el groc en honor al foc, el negre per la nit i el verd en honor al lloro que tenia la bodega Pàdua tants anys, el Ricky. El logotip del mussol rememora un gran duc que hi havia fa molts anys al barri, que vivia al parc del Putxet però que va acabar venint al Farró per caçar ratolins.\nQuè es necessita per cremar?\nS’ha de tenir el títol RGCRE. Els que van al curs han de fer després una formació a la seva colla de diables.\nSou de masses o forques?\nNosaltres fem masses. La més gran és el ceptrot. Serveixen per posar més carretilles. Estem buscant un artesà que ens el faci.\nQuina és la propera actuació?\nEl dia 15 de desembre a la Fira Solidària del Farró.\nTothom pot estar a una colla de diables?\nAbsolutament. Encara que algú no vulgui cremar, sempre es necessiten mans i gent disposada a ajudar.\nIntegrants de la colla de diables Farrofoc. Imatge cedida per Marc Ginjaume.\nLa colla de diables FarróFoc vol agrair la col·laboració dels dissenyadors Jean-Rémy Trota i Marta Salellas, l’Associació de Veïns, la Colla de Diablesses i Diables de Sarrià, la merceria La Troca, la bodega Pàdua i Vil·la Urània.


Montse Rubinat, voluntària de Càritas a Salou: «Les seves històries de vida t’aporten visions diferents, una realitat que no tens propera» |\nEl mes de març del 2021 vaig començar col·laborant amb els cursos de primera acollida que impulsa Càritas donant suport a la persona docent tot i que fa molts anys que formo part de la parròquia de Santa Maria de Salou. Com que havia estat mestre i des de Càritas necessitaven alguna persona per donar suport a l’aula els mossens em van demanar si volia participar-hi i així vaig començar aquesta experiència.\nLa meva col·laboració és de dilluns a divendres de nou a onze del matí. Dono suport en tot el necessari però sobretot estic més enfocada en ajudar els alumnes que tenen més dificultats d’aprenentatge de la llengua i que necessiten un reforç. També ajudo la professora a preparar els materials i les activitats.\nD’aquest voluntariat valoro, sobretot, el fet de poder ajudar, ja que és molt gratificant i m’aporta molta satisfacció. Crec que sempre s’aprenen coses noves i la veritat és que amb aquest curs he après coses que no sabia.\nL’experiència és molt positiva i enriquidora. Les persones que venen estan en una situació desavantatjosa —molts es troben en situacions irregulars— i això fa que les seves històries de vida t’aportin visions diferents, veus una realitat que en el dia a dia no tens propera. En el curs hi ha persones que venen del Pakistan, Colòmbia, Brasil, Marroc, l’Índia, l’Equador i Geòrgia; culturalment són molt diferents però tots i totes comparteixen les ganes d’aprendre i relacionar-se per poder integrar-se en la societat en la que han decidit viure. També es veu molta superació i ganes d’aprendre. És sorprenent com el grup s’acaba coneixent i creant un vincle d’ajuda mútua.\nArticle publicat al Full Dominical de l’11 de juliol de 2021 (n. 3722)


L’exposició urbanitzadora, l’urbanisme exposat\nEl progrés es du a terme a través dels grans esdeveniments\nL’Exposició Internacional de 1929 va suposar la urbanització definitiva de la plaça d’Espanya, seguint una línia de palaus i instal·lacions fins al Palau Nacional, on es situa actualment el MNAC. Així mateix, Montjuïc va comptar amb un procés per a fer l’enjardinament, la introducció de les actuals fonts i l’inici de la construcció del funicular.\nAixí és com s’acostuma a conèixer l’Exposició, però inicialment el projecte fou per la zona de la plaça de les Glòries, molt més industrialitzada a inicis de segle XX. Finalment, la inversió es va derivar en la creació d’un nou centre direccional (la plaça d’Espanya) des d’on vertebrar una nova expansió urbana cap al cantó occidental de la ciutat en dos sentits: d’una banda, urbanitzar la zona entre Montjuïc i Sants, connectant la punta occidental de l’Eixample amb les barriades de caràcter més rústic i, de l’altra, regular els fluxos comercials de direcció ascendent de la ciutat, donant protagonisme al Paral·lel, que es vinculava amb el port i, de cara al futur, connectar també l’altra banda de Montjuïc.\nD’aquesta forma podem entreveure el pla estratègic del consistori. Es pavimenta tota la zona, però també es realitza un enllaç comunicatiu amb l’ampliació de la xarxa de transports, recreant la idea d’un metro transversal fins a Sants i l’Hospitalet. A més, s’hi fa arribar l’enllumenat elèctric en substitució del gas. Aquesta inversió aporta nous elements i reacondiciona la zona, responent a una visió de progrés i venent una imatge que responia a una mena de marca de ciutat moderna als ulls d’Europa.\nPerò l’encavalcament de les diferents projeccions aportà problemàtiques. Pel que fa al pla d’electrificació, no es va planificar correctament ja que es desconeixien les característiques del seu traçat. Això es deu al fet que encara no s’havien construït molts dels palaus i pavellons i existia una important escassetat d’elements i instal·lacions elèctriques a la zona. Aquest últim fet neix de l’evidència de voler introduir una xarxa elèctrica enorme en un espai rústic, fer créixer un gegant del no-res.\nPer altra banda, cal preguntar-se quina vinculació tenia aquesta projecció sobre la població, si realment responia a la intenció de millores de les condicions i necessitats de la zona. I és que un element a considerar, si no el més important, és la voluntat expressa de “recuperar la muntanya misteriosa”. Així, s’oficialitzava un discurs sobre la reutilització de la muntanya de Montjuïc. A efectes pràctics, es tracta del seu enjardinament, revestint-la d’un gust més adequat a les avantguardes elitistes de l’època sota el pretext que la muntanya abans era poc accessible. Però, sobretot, ens trobem davant d’un pla de reducció del barraquisme. Una mostra evident d’aquest fet és que existiria un mur que separaria el recinte de l’Exposició de les zones de barraques.\nFinalment, es va incentivar als habitants d’aquestes zones a acceptar el trasllat als habitatges de nova construcció (Ley de Casas Baratas), planificades en paral·lel a la creació de l’Exposició i situades a la perifèria de la ciutat. Aquesta política suposava reconèixer que les innovacions no anaven destinades a cobrir les necessitats dels barris, sinó que servien a l’argument que prioritzava una redistribució poblacional.\nEn definitiva, seria el mateix Cambó, màxim garantista polític de la burgesia catalana, qui reconeixeria que el progrés es duu a terme per mitjà dels grans esdeveniments. No cal que ens preguntem ja si en algun moment aquesta classe social consideraria els anys de reivindicacions i lluites de les classes populars del barri del Poble-sec o de l’organització comuna de les barraques de Montjuïc. El gruix de les comunitats de barraques de la muntanya no es reduiria fins la dècada dels ’70, deixant-nos un llegat de moviment comunitari i concepció del bé comú.


Cap riu, ni estany, ni mar de pam conquerida per la sal que digui que l’aigua fa paret i aïlla. Cap sòl de vent que reclami portes, cap glopada d’aire que vulgui ser continguda, cap llengua confitada que ensucri la vida. Ningú que afirmi que és bo trencar l’alè o trencar l’aigua ni que calgui,\nLA CLAUSURA DEL SILENCI\nPaisatges amb niguls cantaires i una lentitud que fa mal i templa alhora, sedueix, serpeja com la timidesa. Muricecs penjats a les dotze del migdia omplen la vista del morent que demana més temps i molt més aire per retre’s. Els turons d’herbes ventureres, calma orejada, la volada arriscada dels teuladers maldestres, el pollancre enmig\nREFER EL DESIG\nEns és tan necessari armar una intifada contra l’envaniment de tot el que ens limita el desig persistent i ens omnipresencia la precarietat que no val gens la pena cridar al buit que som molt més que una resposta condreta a una pregunta insidiosa i toixa.\nLA PARAULA DEU\nCom més mig acluquem els ulls més clar veurem el joc d’ullals que ens calen per esquinçar prou la carn tirosa de les hores. Per això cal callar per fer-nos sentir, per poder demostrar nítidament que percaçam el mot clau, la paraula deu.\nQui feia camí cap a la mar silenciosa posà un voltor on més falta feia per desembromar els panorames ferits als ulls i a les mans oferidores, i fer callar el xerric turmentós del plany i evitar les portades de les paraules que reneguen de les disfresses i s’acaren sense protecció a l’origen embastardit del\nQUÈ DIUEN ELS FREUS\nEn el bosc dels bedolls que esperen la pluja benigna d’aigua tèbia, el riu reclama espai i davalla cabalós, d’esquena ampla. El pont de troncs i corda, estret i poruc que el passa en el punt més òptim i propici voldria que fos una deu de donzella per escoltar molt millor allò que veu i\nQUI PASSA QUIET\nNomés ha llegit la meitat del llibre i l’envesteix la bellesa enterca de qui dubta. Morts i boira reclamen oxigen per acarar la subsistència. Passen estels amb espardenyes al temps que cau una pregunta a plom sobre l’anell d’or que travessa el mugró de la jove que es plany de no saber jugar a escacs.\nAls seus peus la mar, darrere, el jardí de les hores mortes. Qui tem l’esperança veu lluir l’espasa de l’extinció.\nTot està fermat, també les mirades ancorades en el ball dels malucs. I la memòria, que ja no val per res, ni per enyorar les lliçons de les guerres per evitar sagnies, ni per recordar-nos que cada dia ens hem de fer el pa que ens dignifica. Tot ha quedat reduït a una imatge imprecisa\nNI VEU NI VIU\nLa música desballesta la por i s’imposa al dolor perquè no deixis de sentir mai l’hàlit benefactor de la intempèrie. I perquè no puguis dilucidar si et fa viure o et fa lliure, ni deixar de preguntar-te quins remeis podrien esvair la barbàrie. I tanmateix, la cerca de ribes impossibles no cessa ni la trobada\nLA CUA D’ULL DEL MOIX\nEls turments vetllen, silents, sense sabates, sotjant els cossos desprotegits que prenen l’aire com si fossin pedres d’una rosseguera. Rambla avall s’acaba la voluntat de ser qui mai no es podrà ser per excés de compunció. La claror a doll ordena les paraules que fugen del riu de gent que desemboca en una mar de\nJust acabat de llegir el darrer vers d’un dels llibres que mai no deixa de rellegir per poder sentir els calfreds que necessita per reconèixer-se els peus i la caminera, escriu com si ho tingués clarament pensat i canat: L’espill no reconeix el meu nu poruc. Cap cos no em crida i si qualcú em\nÉs topant-se de sobte amb aquella mirada absoluta que s’abalconava al risc d’explorar les mars amb les paraules comptades, que s’adona de la retracció de la pell, de l’esforç de la carn per acompanyar l’aventura d’exposar-se a totes les inclemències. Es ret a aquella mirada convidadora que no pot atendre com voldria, atansant el tou


Arxiu Comarcal de la Garrotxa (Olot) 26 registres trobats 11 - 20 anar al registre: La cerca s'ha fet en 0.00 segons.\nDuo amb instr / Castelló i Calafell, Josep, 1733-1820\nLa M. Ti 1/2; [Fl, Vl 1/2, Ac] (Ya quita la selva y tranquilo el ganado...)\nMissa / Castelló i Calafell, Josep, 1733-1820\nDo M. [A, T]; Obue 1/2, Vl 1/2, Ac (Domine Deus rex celestis...)\nMotet per a 2 v i instr / Castelló i Calafell, Josep, 1733-1820\nMi b M (instr), Re M (v). Ti, C; Fl 1/2, "Gran Ob" [Fg] 1/2, Basso (Improperium expectavit...)\nMotet per a 4 v i Ac / Castelló i Calafell, Josep, 1733-1820\nDo M. Tible, A, T, B; Ac (Tanquam ad latronem...)\nMúsica per a P / Castelló i Calafell, Josep, 1733-1820\nSol M. [Piano-forte]\nArxiu Comarcal de la Garrotxa (Olot) : 26 registres trobats 11 - 20 anar al registre:


El Bages supera els 40 graus sis dies diferents des que ha començat l'estiu - Regió7 :: El Diari de la Catalunya Central\nEl Bages supera els 40 graus sis dies diferents des que ha començat l'estiu\nEn el darrer episodi de calor, l'estació d'Artés ha registrat una temperatura màxima de 40,1\nabel gallardo soto manresa 12.08.2019 | 23:31\nDona protegint-se del sol amb un paraigua al centre de Manresa, divendres, 9 d'agost. Arxiu/Mireia Arso\nDona protegint-se del sol amb un paraigua al centre de Manresa, divendres, 9 d'agost.\nEl Bages no només ha registrat temperatures rècord aquest any sinó també màximes extremes durant dies. Des que que ha començat l'estiu, a la comarca hi hagut sis dies en què el termòmetre ha marcat més de 40 graus centígrads en les onades de calor que hi han tingut lloc. Artés, que a final de juny va arribar a tenir la temperatura més alta de tot Catalunya, és el municipi amb estació meteorològica de la regió que ha tingut màximes superiors als 40 graus durant més dies aquest any. El 9 d'agost, en el darrer episodi de calor, el mercuri del termòmetre es va enfilar als 40,1 graus en el municipi bagenc.\nA Artés, quatre dels sis dies en què les màximes han superat els 40 graus van ser en l'onada de calor del final de juny i la temperatura més extrema es va registrar el dia 28, amb 43,6 graus. Un rècord asfixiant. Posteriorment, el 6 de juliol, el termòmetre va marcar una màxima de 40,2 graus. Són unes dades que contrasten molt amb les de l'any passat, perquè en aquest racó del Bages les temperatures no van arribar cap dia als 40 graus i el dia de més calor del 2018, a Artés, va ser el 5 d'agost, quan es va arribar als 39,4 graus.\nA Manresa, el 28 de juny va ser l'únic dia que la temperatura va ser més alta dels 40 graus, segons dades de l'estació meteorològica de la casa de la Culla. Es va arribar als 41,6 graus. Tot i així, hi ha hagut dies de calor intensa, i en el darrer episodi de temperatures extremes a la capital del Bages el termòmetre va marcar 39,8. Va ser el dia 9 d'agost i en aquesta jornada a la ciutat hi va haver una elevada inversió tèrmica, ja que la mínima va ser de 19,9.\nSant Salvador de Guardiola va ser un altre punt de la comarca on divendres passat hi va fer una calor intensa i van arribar als 40,5 graus. Tot i que a principi d'estiu, al municipi bagenc van arribar als 42,9 graus, no ha estat fins a l'agost que hi ha hagut un registre superior als 40, tot i que hi ha hagut jornades en què el termòmetre ha marcat els 39.\nEn altres capitals de comarca de la regió central, com Berga, la temperatura s'ha mantingut lluny dels 40 graus en l'onada de la setmana passada i la màxima de la jornada més calorosa aqueta va ser de 35,7 graus. De fet, en l'episodi més intens, el de final de juny, la capital berguedana va marcar una màxima de 39,2, un registre també insòlit a la ciutat.\nLa temperatura ha baixat els darrers dies i les màximes a la capital del Bages no han passat dels 36 graus, i ahir el registre del termòmetre va caure fins als 30,1 de màxima. Per aquest motiu la sensació ahir era tenir temperatures més fresques a Manresa, i també a la resta de municipis de la regió.


Els clubs catalans de futbol es reuniran en assemblea a Artés - Regió7 :: El Diari de la Catalunya Central\nEls clubs catalans de futbol es reuniran en assemblea a Artés\nLa FCF ha escollit la població bagenca per fer-hi la trobada del 30 de juny\nfrancesc dalmau 25.05.2017 | 08:18\nImatge de l´assemblea del 2016 a Santa Margarida de Montbui FCF\nLa Sala 2 de Gener del Complex Cultural Cal Sitjes d'Artés acollirà el divendres 30 de juny a la tarda l'assemblea general ordinària de la Federació Catalana de Futbol (FCF). Una trobada, a la qual estan convidats els més de 1.200 clubs catalans, per fer balanç d'aquesta temporada, tant en l'àmbit esportiu com en l'econòmic, i per començar a dissenyar la propera campanya amb els canvis que es puguin introduir, que hauran de ser aprovats per majoria dels assistents. Tot i això, de moment encara no s'ha fet públic l'ordre del dia que se seguirà.\nArtés ha estat la seu escollida després que l'any passat ho fos Santa Margarida de Montbui, a la comarca de l'Anoia, i l'anterior a Vic, a Osona. I és que des que Andreu Subies és president de la FCF l'assemblea de clubs ha estat itinerant, sense la centralització que hi havia anteriorment amb Barcelona. També es va sondejar la possibilitat de fer-se a Manresa, però per diferents motius finalment es va optar per Artés en una localització amb una capacitat per a unes 900 persones, fet que ha estat considerat un espai ideal, i també els seus annexos.\nPer a la delegació de la FCF al Bages, Berguedà i Cerdanya és una satisfacció poder acollir l'assemblea de clubs per primera vegada. Així ho ha expressat el delegat i directiu Esteve Olivella, qui lògicament ha participat personalment en els tràmits.\nArtés no només serà escenari de l'assemblea de clubs de la FCF, sinó que una setmana abans, i a la mateixa Sala 2 de Gener, es farà la Nit dels Campions, una trobada també organitzada per la FCF a diferents seus del territori català en les quals es premiaran, en el cas d'Artés, els equips de la Catalunya Central que hagin acabat primers classificats en les seves respectives competicions. També hi haurà reconeixements individuals. En aquest cas, aquesta Nit dels Campions tindrà lloc el dimecres dia 21 de juny.


la veritat incontestable de la filla de Ice-T: Letesha Medrow - Gent Famosa\n10 de desembre de 2019 189\n1 Qui és la filla de Ice-T? Letesha Marrow Wiki Bio\n7 Qui és Ice-T, el pare de Letesha?\nQui és la filla de Ice-T? Letesha Marrow Wiki Bio\nLetesha Marrow va néixer a Nova York, EUA, el 20 de març de 1976; el seu signe del zodíac és Peixos i té la nacionalitat nord-americana. Letesha és popular sobretot per ser filla de Ice-T, un famós músic nord-americà i personalitat televisiva, però també és una cosa pròpia de la televisió.\nLetesha va ser criada a la ciutat de Nova York pels seus pares, Adrienne Letesha i Ice-T, tots dos que encara assistien a la secundària quan Adrienne la va donar a llum. És la més gran dels tres, ja que té un mig germà Tracy Marrow Jr. i una mitja germana anomenada Chanel.\n#TTEAV -SLAYIN HOEZ WIT THE AUTELESS !!! NO odiïs .. NO OIDES .. LOL pic.twitter.com/1bhgU5oZZR\n- medul·la de tesha (@T_TEA_V) 30 de juny de 2015\nVa començar a prendre lliçons de cant als cinc anys d’edat, abans d’assistir a una escola secundària local a la ciutat de Nova York; després de la matrícula, no es va matricular a la universitat.\nLetesha va llançar la seva carrera com a personalitat televisiva quan va crear el programa de televisió 'T-Tea-V Behind the the Scenes', que gira al voltant del seu pare Ice-T, la seva vida i les seves gires. Va servir com a presentadora del programa, mentre també era la seva directora general i una subdirectora. Ha aparegut a laIce Loves CocoEspectacle de televisió de realitat llançat pel seu pare des del 12 de juny de 2011, quan va debutar tant als Estats Units com al Canadà; es pot veure a l'E! Canal.\nSe suposa que Letesha es va casar amb un home misteriós des del començament dels anys 90, però no va compartir el seu nom ni la seva professió amb el públic: va donar a llum al seu fill Elyjah Marrow el 1995. Elília va ser arrestada per haver disparat al seu company d'habitació Daryus Johnson al pit amb una pistola robada - Daryus va morir per les ferides que li van causar a l'hospital.\nA la investigació, la policia va trobar marihuana al apartament d'Elyjah i va continuar admetent que la venia; va ser jutjat i acusat de diversos delictes, com a matança involuntària, tinença de més d'una unça de marihuana amb la intenció de distribuir-la i robatori. en rebre la propietat robada.\nActualment Elyjah està lliure de forma gratuïta. Letesha, el seu marit i el seu fill Elyjah viuen actualment a Marietta, Geòrgia, Estats Units.\nLetesha és molt aficionada a la indústria musical, sobretot a l'escena de rap dels Estats Units que va acreditar al seu pare Ice-T - va créixer escoltant Snoop Dogg i Eminem i volia tenir una carrera de rap. És molt aficionada a viatjar i ha estat de nombroses gires pels Estats Units amb el seu pare, mentre que la seva feina amb el programa de televisió 'Ice Loves Coco' també l'ha ajudat a viatjar. Li agrada comprar roba i llegir llibres en el seu temps lliure; els seus favorits són 'El quadern' i 'Un passeig per recordar', tots dos escrits per Nicholas Sparks.\nA Letesha li agrada viure una vida fastuosa, però també li agrada estar a la natura i passar les seves vacances a les muntanyes o al mar, la destinació de viatges de somni és Miami.\nLetesha té 43 anys. Té els cabells llargs marrons i els ulls marrons, té una longitud de 1,62 m de 5 peus, i pesa uns 121 kg (55 kg); les seves estadístiques vitals són de 37-25 a 37 anys, i porta unes sabates de sis. El patrimoni net de Letesha supera els 1 milió de dòlars, mentre que el patrimoni net del seu pare Ice-T supera els 40 milions de dòlars.\nQui és Ice-T, el pare de Letesha?\nTracy Lauren Marrow, que porta el seu nom de gel Ice-T, va néixer el 16 de febrer de 1958 a Newark, Nova Jersey, EUA; el seu signe de naixement és Aquarius i té la nacionalitat nord-americana.\nIce-T és un raper, compositor, actor i escriptor, però més conegut per la seva carrera de rap.\nEl seu pare Salomó i la seva mare Alice, inicialment, Ice-T va ser criat a Newark, mentre que la seva mare era una mestressa de casa. Quan Ice-T tenia quatre anys, la família es va mudar a viure a Summit, Nova Jersey: el seu primer contacte amb el racisme va tenir set anys i va acreditar a la seva mare que li va ensenyar com no permetre que la negativitat dels altres arribés a ell. Quan tenia nou anys, la seva mare va morir per un atac de cor, i Salomó va continuar a pujar Ice-T pel seu compte.\nDos anys després, la bicicleta de Ice-T va ser robada i va robar les peces de la bicicleta d'una altra persona com a resposta, en realitat va muntar tres bicicletes d'aquestes parts. Després que el seu pare morís d'un atac de cor el 1970, Ice-T va viure amb la seva tieta i el seu marit abans que es traslladés a viure a Los Angeles als 14 anys.\nIce-T va assistir a Palms Junior High abans de passar a la Crenshaw High School, es diferenciava dels altres estudiants en la forma que no bevia alcohol, no fumava ni consumia drogues.\nEn algun moment t’adonaràs, el que pensen, no importa. Gaudeix de la teva vida, sense importar-ho.\nUna publicació compartida per ICEMFT (@Icet) el 30 nov, 2019 09:50 PST\nMentre estava allà, va començar a llegir novel·les i aviat va obtenir el sobrenom de Ice-T gràcies a Iceberg Slim, un autor que solia llegir.\nVa llançar la seva carrera com a cantant quan es va incorporar a la banda The Precious Few of Crenshaw High School: per guanyar diners, Ice-T va vendre marihuana i va robar articles de cotxes com estèreos, però no va ser suficient per a ell mateix i el seu suport núvia, que estava embarassada de la seva filla Letesha. Es va incorporar a l'exèrcit el 1977 i va passar dos anys a les forces militars, on va néixer el seu interès pel rap. Va ser donat d'alta de l'exèrcit el 1979 per ser pare solter.\nVa llançar la seva carrera en rapping el 1983, quan va gravar el seu primer single 'Cold Wind Madness' - va ser un èxit important i un altre senzill, 'Body Rock', el va seguir el mateix any. Va publicar el seu àlbum homònim 'O.G. Original Gangster 'amb la seva banda Body Count el 1991, que es creu que va establir les bases del rap gangsta. El seu àlbum 'Gangsta Rap' va seguir a l'octubre del 2006, i després li van trigar 11 anys abans de llançar el seu proper àlbum el 2017, titulat 'Bloodlust'.\nIce-T també és un actor que debutà a la pel·lícula 'Breakin' el 1984.\nFeliç 59è aniversari a Ice-T\npublicat per Nació dels plats endavant Dijous, 16 de febrer de 2017\nVa aparèixer al costat de Denzel Washington a la pel·lícula 'Ricochet' el 1991 i a la pel·lícula 'Supervivint el joc', el 1994. Va interpretar a un traficant de drogues anomenat Danny Cort a la sèrie de televisió 'New York Undercover' el 1995 i per la seva actuació. va ser recompensat amb un NAACP Image Award per un destacat actor secundari en una sèrie de drama.\nIce-T va començar a sortir amb la seva segona xicota, Darlene Ortiz quan Letesha tenia vuit anys, i els dos van tenir un fill junts que van anomenar Ice Tracy Marrow el 1992 - Ice-T i Darlene Ortiz es van casar el 2002, i el seu segon fill, Chanel Nicole. Marrow va néixer el novembre de 2015.\nalicia bressola wiki\nvince vaughn esposa edat\nsebastian maniscalco esposa edat


Antonio David Flores: “Telecinco ha volgut destruir-me, he patit terrorisme i assetjament mediàtic” Antonio David Flores: “Telecinco ha volgut destruir-me, he patit terrorisme i assetjament mediàtic” – El Món\nAntonio David Flores: “Telecinco ha volgut destruir-me, he patit terrorisme i assetjament mediàtic”\nPrimeres declaracions de l'extertulià després de l'emissió del documental de Rocío Carrasco\nAntonio David Flores, atacat en l'última intervenció a televisió - Telecinco\nJennifer Navarro 28/06/2021 9:14 am\nAntonio David Flores ha donat la cara després de mesos silenciat. L’emissió del documental de la seva exdona, en el que l’acusava directament d’haver-la maltractat durant més de vint anys, feia que Telecinco l’acomiadés immediatament. Sense feina i sense cap mitjà de comunicació a favor seu, ha hagut de confiar en un youtuber per poder donar la seva versió en el seu canal.\nAquest diumenge hem pogut sentir Antonio David defensant-se i atacant durament la cadena en la que ha treballat més de dues dècades: “En aquests mesos he patit terrorisme i assetjament mediàtic. Vosaltres heu demostrat que hi ha gent que no ha comprat el discurs que pretenien vendre sota aquesta presumpta denúncia de violència de gènere que en realitat amagava la intenció de voler destruir i assenyalar mediàticament a una persona davant de tot el país. Ells volien que hi hagués només una veu, que fos unidireccional en tots els sentits”.\nPerò no només culpa a Telecinco: “Hi ha hagut mitjans de comunicació molt importants que han fet creure a la gent que si pensaven de manera contrària, eren negacionistes. S’han sobrepassat totes les línies, però la veritat està en els jutjats. Perquè ells han mostrat els documents que els ha interessat i de manera esbiaixada, perquè jo mai no he estat acusat de maltractament en tribunals especialitzats. Han volgut fer un xou d’una xacra social”.\n“Jo mai no he estat un sant i he comès errors, però no perquè se’m linxi d’aquesta manera a televisió. He tingut moments molt dolents, he estat setmanes sense poder sortir de casa perquè tenia por a sortir al carrer. Darrere del negoci que han muntat hi ha una família a la que se li ha fet molt de mal, hi ha una persona -que sóc jo- a qui se li ha destrossat la vida. Ha estat una autèntica barbaritat el que han fet. No és cert el que estan venent, ho estan manipulant tot i el mal que han generat és irreparable. Pretenien convertint-me en maltractador quan jo no he estat jutjat en cap tribunal de violència de gènere. Tinc família i una filla de vuit anys. Qui ho repararà això?”, lamenta Antonio David.\nAssegura, a més a més, que no va saber que l’acomiadaven fins cinc minuts abans que els teleespectadors: “Mai no vaig pensar que estiguessin cuinant aquesta trampa durant tants mesos. Mai més treballaré amb aquesta productora perquè han fet molt de mal a la meva família”. Unes declaracions contundents que tornen a col·locar Antonio David a primera línia mediàtica.


River View Homestay Kochi Índia - Ofertes d'hotels amb els MILLORS DESCOMPTES EN LÍNIA\nPayyappilly House,Parakkadavu.P.O,Ernakulam Dist,Kerala,India, Aeroport de Kochi, Kochi, Índia, 683579 - Veure al mapa\n"lovely location - by river and paddy fields. excellent acces..."\nBarri Aeroport de Kochi Aeroport de Kochi Fort Kochi Aeroport de Kochi Fort Kochi Aeroport de Kochi Aeroport de Kochi Aeroport de Kochi Aeroport de Kochi Fort Kochi\nBen situat a la els paisatges, la cultura, els negocis area de Kochi ciutat, River View Homestay us proporcionarà el millor lloc per a un merescut descans. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl River View Homestay, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. A l'hotel s'hi pot gaudir d'unes comoditats de primera classe com recepció 24 hores, express check-in/check-out, magatzem d'equipatge, aparcacotxes, servei d'habitacions.\nA més, totes les habitacions ofereixen una gran varietat de comoditats com ara aire condicionat, escriptori, despertador, ventilador, TV satèl•lit/cable per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, River View Homestay no troba competidors en cap categoria.


ARAMULTIMÈDIA - Compromís Alcoi celebra el 9 d'octubre i desitja "viure en normalitat en la cultura valenciana"\nL'acte central s'ha celebrat als peus del monument d'Ovidi Montllor\nCompromís Alcoi celebra el 9 d'octubre i desitja "viure en normalitat en la cultura valenciana"\nEl partit encapçalat per Màrius Ivorra a Alcoi ha celebrat el 9 d'octubre amb un esmorzar i un manifest reivindicatiu al Passeig Ovidi Montllor. Ivorra, en declaracions per a ARAMULTIMÈDIA, afirma que des de Compromís "sempre defensem la nostra cultura, el nostre poble i les nostres arrels". També ha demanat "un País Valencià en el qual es puga parlar i viure en normalitat en la cultura valenciana".\nL'acte ha transcorregut amb normalitat a excepció de crits de "Viva Espanya!" d'alguna persona que passava prop d'aquest acte de Compromís Alcoi. ARAMULTIMÈDIA ha estat a l'acte i ofereix aquest vídeo.\nActe de Compromís al Passeig Ovidi Montllor / AM\nAnna Climent, Màrius Ivorra i Sabina Gregorio a la lectura del manifest / AM\nARAMULTIMÈDIA, dilluns 9 de octubre de 2017\nRubén Lledó - 09/10/2017\nEl partit encapçalat per Màrius Ivorra a Alcoi ha celebrat el 9 d'octubre amb un esmorzar i un manifest reivindicatiu al Passeig Ovidi Montllor. Ivorra, en declaracions per a ARAMULTIMÈDIA, afirma que des de Compromís "sempre defensem la nostra cultura, el nostre poble i les nostres arrels". També ha demanat "un País Valencià en el qual es puga parlar i viure en normalitat en la cultura valenciana". L'acte ha transcorregut amb normalitat a excepció de crits de "Viva Espanya!" d'alguna persona que passava prop d'aquest acte de Compromís Alcoi. ARAMULTIMÈDIA ha estat a l'acte i ofereix aquest vídeo.


Marxes de torxes pels presos/es polítics/es catalans/es | L'EIXIDA\nMarxes de torxes pels presos/es polítics/es catalans/es\n18 Desembre 2006, 9:46 am\nFiled under: Països Catalans | Etiquetes: Repressió\nCom cada any, per Nadal, Rescat organitza marxes de torxes arreu del país.\nComunicat de Rescat per a la marxa de torxes d’enguany:\nPer l’estatus polític, el reagrupament i l’amnistia.\nSón 5 anys els que consecutivament portem manifestant-nos amb torxes pels voltants del dia de Nadal, reclamant que els presos polítics catalans tornin a casa, i que ho facin en llibertat.\nTants anys com nadals porten presos lluny de casa, lluny de les seves famílies i amigues, lluny del sue entorn social.\nCaminant un cop més per places i carrers il.luminant la foscor, trencant-la per poder trencar el silenci i la manipulació, fent arribar aquesta llum de solidaritat i escalfor a cada company pres i a les seves famílies,\nPerquè la seva injustícia quotidiana ens reafirma en la lluita, perquè la nostra solidaritat és l’arma d’atac contra el silenci, perquè malgrat les tortures i la presó no ens faran creure,\nper tot això els reclamem A CASA ARA!\nRescat, desembre 2006\nBarcelona: 23 de desembre a les 20h a Canaletes.\nCapellades: 23 de desembre a les 20h a la Plaça de la Bassa.\nGirona: 23 de desembre a les 19h a la Plaça del Vi.\nIgualada: 23 de desembre18h Plaça del Rei.\nLleida: 22 de desembre a les18h a la Plaça de la Catedral.\nManresa: 23 de desembre a les 19h a la Plaça St Domenec.\nSabadell: 23 de desembre a les 19.30h a la Plaça Doctor Robert.\nSant Cugat: 23 de desembre a les 19h a la Plaça del Monestir.\nSant Feliu de Llobregat: 23 de desembre a les19h Plaça Estació (RENFE).\nTarragona: 23 de desembre a les 19h a la Plaça Verdaguer.\nTerrassa: 23 de desembre les 19h al Raval de Montserrat.\nValència: 22 de desembre a les 20.30h a la Plaça del Tossal.\nVic: 23 de desembre a les 18h a la Plaça Major.\nVilafranca: 23 de desembre a les 20h a la Plaça de la Vila.\nVilanova: 23 de desembre a la Plaça de les Neus.


Comença la primera Fira Virtual de l’Oli Nou Siurana amb l’impuls de la URV i la DOP | Tots21 | Notícies de Tarragona, Reus, Tarragonés i Baix Camp\nLa Fira d’enguany és un dels instruments per millorar la comercialització de l’oli d’oliva verge extra del territori i resultat del Projecte d’Especialització i Competitivitat Territorial Nutrisalt per a la innovació en l’àmbit de la nutrició i la salut. Foto: URV\nLa primera Fira Virtual de l’Oli Nou Siurana té lloc des d’aquest dijous 12 de novembre fins al dilluns 30, sota el paraigua del Projecte d’Especialització i Competitivitat Territorial (PECT) Nutrisalt, coordinat per l’Ajuntament de Reus i en el qual hi participa la URV. La fira promou el comerç online dels productors d’oli de la DOP Siurana per arribar a un públic més ampli del que tradicionalment visita les fires presencials, i compta amb la col·laboració de cuineres de renom, com ara Carme Ruscalleda o Ada Parellada, per incrementar el coneixement que els consumidors tenen de l’oli d’oliva verge extra.\nL’esdeveniment virtual és també el resultat d’una de les operacions del PECT Nutrisalt per donar suport a la competitivitat de les empreses agroalimentàries. Els responsables d’aquest eix del projecte, els investigadors dels departaments d’Economia i de Gestió d’Empreses de la URV, Miquel Angel Bové i Noemí Rabassa, han ideat diferents propostes per facilitar la comercialització i la internacionalització dels productes a partir de la digitalització del sector. La Fira Virtual de l’Oli Nou Siurana és el primer dels instruments de millora de la comercialització que veu la llum, amb la col·laboració entre la DOP Siurana i la Fundació URV.\nA més de la presentació de la collita d’aquesta temporada al canal de YouTube de la DOP Siurana, el programa d’activitats de la fira s’intensificarà durant els caps de setmana, amb esdeveniments que tenen lloc a l’Instagram de cuiners reconeguts i experts d’altres àmbits amb incidència sobre la producció i consum de l’oli. Amb el títol “Glopets d’oli de la DOP Siurana”, les converses d’aquests col·laboradors entorn de la cultura de l’oli tenen lloc els següents dies:\nDivendres 13 de novembre, a les 19 h. Converses “FAQS d’oli”, amb Eudald Salvat, al compte d’Instagram de la DOP Siurana, @dopsiurana.\nDissabte 14 de novembre, a les 13 h. Recepta d’escudella d’oli d’oliva verge extra, amb Montse Bertran, cuinera i blocaire de FemCuinetes, al seu compte d’Instagram, @montse_femcuinetes.\nDiumenge 15 de novembre, a les 12 h. Recepta de cruixent d’oli, coca fina de llom de conill confitat, moniato amb vinagreta tèbia de mel i cremós de xocolata negra, amb Pep Nogué, gastrònom i cuiner, al seu compte d’Instagram, @pepnogue.\nDivendres 20 de novembre, a les 19 h. Converses “De l’olivera a la cuina”, amb Carme Ruscalleda i Francesc Baigesd, al compte d’Instagram de Carme Ruscalleda, @carme.ruscalleda.\nDissabte 21 de novembre, a les 20 h. Recepta de confitat de bolets, Xavier Soriano, del blog Flavorcook, al compte d’Instagram del blog, @flavorcook.\nDiumenge 22 de novembre, a les 19 h. Recepta de sablée d’oli amb brandada de bacallà, samfaina i oli de menta, amb Ada Parellada, al perfil d’Instagram de la cuinera, @adaparellada.\nDissabte 28 de novembre, a les 12 h. Recepta de pastissets de Tortosa amb moniato, amb Anna Genís, del blog Llepadits, al compte d’Instagram @llepadits.\nDissabte 28 de novembre, a les 17 h. Converses “Novembre, temps d’oli”, amb Mònica Usart, física i meteoròloga, i Toni Galceran, president de la DOP Siurana, al compte d’Instagram de Mònica Usart, @monicausart.\nDiumenge 29 de novembre, a les 13 h. Converses “Receptes de vida”, amb Nani Nolla, fotògrafa i blocaire de La Cuina Violeta, i Ruth Troyano, periodista especialitzada en enoturisme, al compte d’Instagram @nani_nolla.\nLa primera Fira Virtual de l’Oli Nou Siurana pren el relleu de manera excepcional a la Fira de l’Oli Siurana, que enguany ha suspès la seva 24a edició a causa de la pandèmia de la COVID-19, i es converteix en un instrument del PECT Nutrisalt, la iniciativa impulsada per l’Ajuntament de Reus, conjuntament amb la URV, la FURV, l’IRTA i Eurecat, amb el suport dels ajuntaments de Tarragona, la Selva del Camp, Constantí i Maspujols, i del sector agroalimentari del territori. Compta amb un pressupost d’1.924.619 euros, cofinançants al 50% amb fons provinents del (PO) FEDER de Catalunya, i amb una aportació del 25% de la Diputació de Tarragona.\nA més de l’eix per a la competitivitat de les empreses del sector, la URV, amb el grup de recerca en Nutrigenòmica, també és responsable de l’operació que afegeix valor als productes alimentaris i en crea de nous a partir de l’ús de tecnologies.